Aankondiging oor e-tolskuld ‘’n verkiesingsfoefie’Argieffoto Sanral se aankondiging dat die proses om e-tolskuld in te samel vir eers opgeskort word, dien as bewys dat dié stelsel nog nooit gewerk het nie, sê die DA. Die opposisieparty het Woensdag in reaksie op dié aankondiging ŉ verklaring uitgereik om sy misnoeë met die e-tolstelsel te kenne te gee nadat Sanral vroeër vandag aangekondig het dat daar vir eers geen e-tolskuld deur middel van dagvaardings ingevorder sal word nie. Volgens Solly Msimanga, die DA se premierskandidaat vir Gauteng, “is dit duidelik dat Sanral se dreigemente om dagvaardings aan diegene met agterstallige rekeninge uit te reik, nié in ŉ hof van krag wees nie”. Msimanga het gesê die aankondiging is ŉ blatante verkiesingsfoefie aangesien dié aankondiging sowat 40 dae voor die verkiesing gemaak is. “E-tol is ŉ onbillike belastinglas wat sonder behoorlike oorlegpleging op die inwoners van Gauteng afgedwing is,” meen Msimanga. Die opposisieparty glo dat die besluit om halt te roep met dagvaardings maar net een van vele leë beloftes is. Msimanga verwys na Gautengse premier David Makhura se beloftes van verlede jaar dat hy kwansuis sou wegdoen met e-tol. “Ongelukkig is [die stelsel] nog steeds met ons.” Ook die VF Plus glo dat vanmiddag se aankondiging “duidelik ŉ polities gemotiveerde besluit is”. “Dit wys hoe desperaat die ANC is om nie verdere steun in dié provinsie te verloor voor die verkiesing in Mei nie,” sê adv. Anton Alberts, VF Plus-voorsitter en premierskandidaat vir Gauteng, in ŉ verklaring. “Die ANC se steun in Gauteng is waarskynlik reeds ver onder 50% en hierdie besluit is ŉ duidelike bewys hoe bang die ANC is om verdere steun te verloor.” Hoewel die VF Plus die tydsberekening van die aankondiging bevraagteken, is die party wel verheug dat geen e-tolskuld ingevorder sal word nie. “Die party eis dat alle regsuitgawes wat aangegaan is om e-tol stop te sit deur die Tolhek-Aksiegroep bestaande uit die VF Plus, die TLU SA en die Nasionale Belastingbetalersunie (NBU), van die staat verhaal moet word. “Dit sluit ook Outa en alle ander partye in wat geld aan dié stryd bestee het aangesien dit verspilde uitgawes is waartoe die staat hulle gedwing het,” het Alberts gesê.